《捣金明砦作建除体》
金朝·宋九嘉

建牙誓诸将，枭鸣军尽惊。除道非战事，衔枚幻奇兵。

满铠霜日非，行阵寂无声。平旦飞出谷，桑枣蔽金明。

定知此陈迹，中原遮寇城。执鞭吾不及，范公凛如生。

破碑字仍在，屃赑卧深荆。危襟按其垒，信哉天下英。

成败翻覆手，狐兔今横行。收复会有时，夷吾当请缨。

开图睨督亢，按剑逐长鲸。闭塞亦巳久，一挥氛曀清。

作者简介：（?—1233）金夏津人，字飞卿。少入太学，为文有奇气。卫绍王至宁元年进士。历蓝田、高陵、扶风、三水四县令，有能名。入为翰林应奉，以病辞官。